
Óriások küzdelme…és a többiek?

Rezümé
Munkámban a német pártrendszer fejlődését mutatom be 1949 és 2021 között. A dolgozat középpontjában a pártrendszer két legjelentősebb szereplője a kereszténydemokrata CDU és a szociáldemokrata SPD áll, a pártrendszer fejlődését a két gyűjtőpárt egymással szembeni versenyén keresztül vizsgálom meg. Dolgozatomban azon kérdésekre keresem a választ, hogy miért ez a két párt volt képes választásokat nyerni, tartósan kormányon maradni, illetve a társadalom és a törésvonalak átalakulása közepette a pártrendszeren belüli vezető szerepüket fenntartani. A feltett kérdések megválaszolása során összehasonlítom a két vizsgált párt fejlődéstörténetét, szervezeti struktúráját és választási eredményeit, illetve megvizsgálom a pártrendszer többi pártjához fűződő viszonyát, annak érdekében, hogy megfogalmazhassam a német pártrendszer fejlődésének legfontosabb tendenciáit, rámutatva ezen tendenciák közötti főbb összefüggésekre. A pártrendszer fejlődésének nyomon követése érdekében elsődlegesen a Giovanni Sartori pártrendszer tipológiáját és a választási eredmények adatai közötti kapcsolatokat vizsgálom, választásról-választásra bemutatva, hogy milyen okok vezettek a pártrendszer esetleges változásához, illetve milyen okoknak lehet betudni a pártrendszer esetleges változatlanságát. Munkám központi összehasonlító szemléletmódja mellett történeti és institucionalista módszertant alkalmazva beágyazom a pártrendszer vizsgálatát a 20. és 21. század történelmi eseményeinek és a német politikai rendszer fejlődésének kontextusába, annak érdekében, hogy minél szélesebb és komplexebb képet kapjak a pártrendszer fejlődéséről. A pártrendszer fejlődését 1949-től a második világháború utáni új német politikai rendszer, az NSZK létrejöttétől a német újraegyesítésen át egészen a legutóbbi 2021-es választásokig vizsgálom, a 2021-es választást követő események már nem képezik a dolgozat mondanivalóját.
Kutatásom eredményeként megállapítható, hogy a pártrendszer a vizsgált időintervallumban nagy változáson ment keresztül, a társadalmi átalakulások és a választási rendszer változása miatt. Ennek ellenére a vizsgált pártok a politikai kontextushoz való alkalmazkodás képességének köszönhetően képes voltak a pártrendszeren belüli vezető szerepüket megőrizni, ezáltal ma is a német politika legfőbb alakítóinak számítanak, akiket a politikai rendszer egyetlen szereplője sem hagyhat figyelmen kívül.

